Temeljem članka 58. i 59. Zakona o zaštiti na radu („Narodne novine“, br. 71/14., 118/14., 154/14., 94/18. i 96/18.) Centar za odgoj i obrazovanje „Šubićevac“, zastupan po ravnateljici Nataši Tucak (u daljnjem tekstu: Poslodavac), donosi dana 8. veljače 2022. godine

**PRAVILNIK O TESTIRANJU NA ALKOHOL, DROGE I DRUGA SREDSTVA OVISNOSTI**

**Članak 1.**

(1) Pravilnikom o testiranju na alkohol, droge i druga sredstva ovisnosti (u daljnjem tekstu: Pravilnik) uređuje se: postupak provjere je li radnik pod utjecajem alkohola i drugih sredstava ovisnosti uz pristanak radnika, način provjere, vrsta aparata ili sredstva provjere, način bilježenja i potvrđivanja rezultata provjere te postupanje u slučaju odbijanja radnika da pristupi provjeri.

(2) Svrha Pravilnika je pravno reguliranje postupka provjere je li radnik pod utjecajem alkohola, droga ili drugih sredstava ovisnosti.

(3) Cilj Pravilnika je sustavno unapređivanje sigurnosti i zaštite zdravlja radnika, sprječavanje ozljeda na radu, profesionalnih bolesti i drugih bolesti u vezi s radom te ostalih materijalnih i nematerijalnih šteta na radu i u vezi s radom, učinkovitim provođenjem propisanog postupka s ciljem prevencije konzumiranja alkohola, droga i drugih sredstava ovisnosti.

**Članak 2.**

(1) Poslodavac je obvezan provoditi zabranu konzumiranja alkohola, droga i drugih sredstava ovisnosti te njihovog unošenja na mjesto rada.

(2) Poslodavac je dužan upoznati radnika s odredbama ovog Pravilnika prije stupanja radnika na rad te ga mora na prikladan način učiniti dostupnim svim radnicima.

**Članak 3.**

(1) Radnik u vrijeme rada ne smije biti pod utjecajem alkohola i drugih sredstava ovisnosti niti ih smije unositi na mjesto rada.

(2) Pod pojmom alkohola smatra se bilo koja vrsta alkoholnog pića.

(3) Pod pojmom drugih sredstava misli se na bilo koju tvar prirodnog ili umjetnog porijekla, uključujući psihotropne tvari, uvrštene u popis psihotropnih tvari ili droga, ili druge supstance koje imaju utjecaj na ponašanje i normalne psihofizičke karakteristike čovjeka.

**Članak 4.**

(1) Poslodavac imenuje osobu koja je osposobljena za provođenje postupka provjere je li radnik pod utjecajem alkohola.

(2) Provjeru je li radnik pod utjecajem alkohola obavlja imenovana osoba alkometrom tj. instrumentom za otkrivanje prisutnosti alkohola u izdahnutom zraku.

(3) Imenovana osoba odgovorna je za redovito provođenje ispitivanja, umjeravanja i ispravnost alkometra sukladno uputama proizvođača.

(4) Provjera je li radnik pod utjecajem alkohola provodi se uz poštivanje prava i dostojanstva radnika na mjestu rada i u vrijeme rada radnika u nazočnosti voditelja Odjela ili ravnatelja i drugog radnika kao svjedoka.

(5) Provjera je li radnik pod utjecajem alkohola provodi se nenajavljeno te imenovana osoba ne mora navesti razlog za provođenje navedene provjere.

(6) Prije početka testiranja radnik mora biti upoznat s načinom provođenja postupka testiranja.

**Članak 5.**

(1) Provjeru je li radnik pod utjecajem drugih sredstava ovisnosti osim alkohola provodi nadležna zdravstvena ustanova.

(2) Poslodavac osigurava o svom trošku prijevoz te upućuje radnika za kojega postoji sumnja da je pod utjecajem drugih sredstava ovisnosti osim alkohola, na provjeru u nadležnu zdravstvenu ustanovu.

(3) Provjera je li radnik pod utjecajem drugih sredstava ovisnosti obavlja se zdravstvenoj ustanovi u nazočnosti voditelja Odjela i drugog radnika kao svjedoka.

**Članak 6.**

(1) Smatrat će se da je radnik pod utjecajem alkohola ako u krvi ima alkohola više od 0,0 g/kg, odnosno više od 0,0 miligrama u litri izdahnutog zraka.

(2) Imenovana osoba za provođenje postupka provjere je li radnik pod utjecajem alkohola ispunjava Zapisnik o provođenju postupka provjere je li radnik pod utjecajem alkohola.

(3) Smatrat će se da je radnik pod utjecajem drugih sredstava ovisnosti kada se odgovarajućim testiranjem utvrdi da u tijelu ima nedozvoljeno ili zabranjeno sredstvo ovisnosti ili radnik odbije pristupiti provjeri.

**Članak 7.**

(1) Ako radnik odbije pristupiti provjeri, smatra se da je pod utjecajem alkohola ili drugih sredstava ovisnosti.

(2) Imenovana osoba za provođenje postupka provjere je li radnik pod utjecajem alkohola ili drugih sredstava ovisnosti mora upozoriti radnika na prethodni stavak ovog članka prije provođenja navedenog postupka.

(3) Obavezno je napisati zapisnik o činjenici da je radnik odbio pristupiti provjeri.

**Članak 8.**

(1) Poslodavac je obvezan zabraniti rad radniku koji je pod utjecajem alkohola ili drugih sredstava ovisnosti te ga udaljiti s mjesta rada.

(2) Poslodavac je obvezan na siguran način udaljiti s mjesta rada radnika koji je pod utjecajem alkohola ili drugih sredstava ovisnosti.

(3) Poslodavac je obvezan udaljiti s mjesta rada i radnika koji odbije testiranje, koji odbije potpisati zapisnik o provedenom testiranju, ili ako mu ponašanje znatno odstupa od uobičajenog a postoje vidljivi znakovi koji upućuju da je radnik pod utjecajem alkohola ili drugih sredstava ovisnosti.

(4) U koliko radnik odbije napustiti radno mjesto poslodavac može koristiti usluge nadležne redarstvene službe.

(5) Vrijeme koje radnik provede izvan rada radi utvrđivanja kršenja zabrane iz ovog pravilnika ne plaća se kao vrijeme provedeno na radu.

(6) Poslodavac je obvezan radniku za kojeg se utvrdi da je pod utjecajem alkohola ili drugih sredstava ovisnosti osigurati prijevoz do njegovog prebivališta ili boravišta o trošku radnika ili pozvati člana njegove obitelji, a ako radnik to odbije poslodavac ne snosi krivnju za postupanje radnika nakon što napusti radno mjesto. Kao sastavni dio zapisnika obavezno je navesti način na koji je radnik otpremljen s mjesta.

**Članak 9.**

Postupak provjere je li radnik pod utjecajem alkohola ili drugih sredstava ovisnosti obvezno se provodi u slučaju ozljede na radu radnika ako postoji osnovana sumnja da je pod utjecajem alkohola ili drugih sredstava ovisnosti.

**Članak 10.**

(1) Poslodavac ne smije provjeravati je li radnik pod utjecajem drugih sredstava ovisnosti, osim alkohola, ako mu je radnik predao potvrdu da se nalazi u programu liječenja, odvikavanja ili rehabilitacije od ovisnosti ili da je u izvanbolničkom tretmanu liječenja od ovisnosti te da uzima supstitucijsku terapiju.

(2) Iznimno, Poslodavac može provjeravati je li radnik pod utjecajem drugih sredstava ovisnosti, osim alkohola, i ako mu je radnik predao potvrdu da se nalazi u programu liječenja, odvikavanja ili rehabilitacije od ovisnosti ili da je u izvanbolničkom tretmanu liječenja od ovisnosti te da uzima supstitucijsku terapiju, ako radnik u sklopu svojih radnih obveza obavlja poslove vožnje motornih vozila.

(3) Poslodavac može zatražiti ocjenu zdravstvene i psihofizičke sposobnosti toga radnika kod specijalista medicine rada u slučaju iz stavka 1 i stavka 2 ovog članka.

**Članak 11.**

(1) Ako se utvrdi da je radnik u vrijeme rada pod utjecajem alkohola ili drugih sredstava ovisnosti te ako ih unosi na mjesto rada, poslodavac će protiv radnika poduzeti određene sankcije.

(2) Sankcije mogu biti: usmeno upozorenje i savjet radniku, pisana opomena pred otkaz, izvanredni otkaz nastao skrivljenim ponašanjem radnika.

**Članak 12.**

Rad pod utjecajem alkohola ili drugih sredstava ovisnosti smatra se težim kršenjem radne dužnosti.

**Članak 13.**

Radnik koji radeći pod utjecajem alkohola, droge ili nedozvoljenih tvari prouzroči štetu poslodavcu ili trećoj osobi mora tu štetu nadoknaditi.

**Članak 14.**

Ovaj Pravilnik stupa na snagu u roku od 8 dana od dana objave na oglasnoj ploči poslodavca.

Ovaj Pravilnik je objavljen na oglasnoj ploči Poslodavca dana 8. veljače 2022. g. i stupio je na snagu dana 16. veljače 2022. g.

KLASA: 011-03/22-01/1

URBROJ: 2182-6-3/1/01-22-1

Šibenik, 16. veljače 2022. g.

RAVNATELJICA:

 Nataša Tucak, prof. def.

 \_\_\_\_\_\_\_\_\_\_\_\_\_\_\_\_\_\_\_\_